بەرزین حەمزەزادە

بەرزین حەمزەزادە (١٩ی ئەیلوولی ٢٠٠٨ لە سەردەشت – ٢ی کانوونی دووەمی ٢٠٢٤ لە ورمێ) مێرمنداڵێکی کورد و یەکێک لە خۆپیشاندەرانی ڕاپەڕینی ٢٠٢٢ی ڕۆژھەڵاتی کوردستان و ئێران لە سەردەشت بوو، کە لەلایەن ھێزەکانی سەرکوتگەری کۆماری ئیسلامی ئێران لە سەردەشت دەستبەسەر کرا و ئەشکەنجە درا. ئەو بەھۆی ئاستی زیانپێگەیشتنی ناوخۆی لەشی و لێدانەکانی بۆ ماوەیەکی زۆر ناچار بوو لەژێر چاودێریی پزیشکی و نەشتەرگەری دابێت، کە ئاخرین جار لەژێر نەشتەرگەرییەکدا لە نەخۆشخانەی خومەینیی ورمێ گیانی لەدەستدا. ئەو لە تشرینی دووەمی ٢٠٢٢ دەستەبەر کرا و تەمەنی کەمتر لە ١٥ ساڵ بوو، کە دوای ئازادکردنی تووشی تێکچوونی کارکردنی گورچیلەکانی بوو و بۆ ماوەی ١٣ مانگ چەندین جار چووە ناو بێھۆشی. بەرزین پێش ئەوەی دەستبەسەر بکرێت لە تەندروستیی تەواودا بوو، ئەشکەنجەکانی کاتی دەستەبەرکردنی بووە ھۆی ئەوەی دوای ئازادکردنی تووشی نەخۆشی ببێت. لە ڕۆژی دەستبەسەرکردنییەوە خێزانەکەی لەژێر گوشار و ھەڕەشەی ھێزە ئەمینییەکاندا بوون ھەتا ئەو بابەتەی بڵاو نەکەنەوە و دەنگی لێنەھێنن. بەرزین وەکوو ژمارەیەکی تر لە منداڵان و مێرمنداڵان بووە قوربانی توندوتیژیی کۆماری ئیسلامی لە سەردەمی خۆپیشاندانەکان.

 ژیاننامە 
بەرزین حەمزەزادە لە ڕێکەوتی ١٩ی ئەیلوولی ٢٠٠٨، لە سەردەشت لە ڕۆژھەڵاتی کوردستان لەدایک بوو. ئەو لە بنەماڵەی دایک و باوکیدا خاوەن خۆشەویستییەکی زۆر بوو و تاقە منداڵ بوو و ھیچ خوشک و برایەکی نەبوو. بەرزین قوتابی بوو و ھەتا ئەو کاتەی گیانی لەدەست بدات خەریکی خوێندن بوو و ھەتا نیوەی پۆلی ١٠ی خوێند.

 ڕفاندن 
ھەژماری تویتەری ڕێکخراوی ھەنگاو بۆ مافەکانی مرۆڤ ڤیدیۆیەکی بڵاو کردەوە کە کاتی ڕفاندنی بەرزین حەمزەزادەی نیشان دەدا. لەو ڤیدیۆیەدا چوار ھێزی حکوومەت بە ئۆتۆمۆبیلەکانی پێژۆ و پراید، کە سەر بە ڕێکخراوە ئەمینییەکانی کۆماری ئیسلامیی ئێرانن، بەرزینی بەزۆری و گوشارێکی زۆر دەفڕێنن و بە شوێنێکی نادیاری دەگوازنەوە.ڤیدیۆی ڕفاندنی بەرزین حەمزەزادە لەلایەن ھێزەکانی کۆماری ئیسلامی لە ھەژماری تویتەری ھەنگاو

 کۆچی دوایی 
لە کاتی دەستەبەرکردنی، بەرزین ئەشکەنجە دەردێت و بەھۆیەوە ژیانی تێکدەچێت. ئەو زۆر جاران بۆ دەرمانی گورچیلەکانی کە بەھۆی ئەشکەنجەی ھێزەکانی حکوومەتەوە لەکار کەوتبوون، لەژێر چاودێریی پزیشکیدا دەبێت. لە کۆتاییدا، ڕۆژی سێشەممە بەرامبەر بە ٢ی کانوونی دووەمی ٢٠٢٤، لە ئاخرین نەشتەرگەریدا لە نەخۆشخانەی خومەینیی ورمێ، دوای ١٣ مانگان لە ڕفاندنی گیانی لەدەستدا. لەکاتی گیان لەدەستدانی، بەرزین تەمەنی ١٥ بۆ ١٦ ساڵ بوو. تەرمی بەرزین بە بەشداریی ژمارەیەکی زۆر بردرایەوە بۆ سەردەشت و لەوێش بە بەشداریی ژمارەیەکی زۆر لە خەڵک بەخاک سپێردرا و پرسە و سەرخۆشی بۆ داندرا.

 سەرچاوەکان 

پۆل:لەدایکبووانی ٢٠٠٨
پۆل:مردووانی ٢٠٢٤
پۆل:خەڵکی سەردەشت
پۆل:چەوساندنەوە لە ئێران
پۆل:چەوساوەکان بە دەستی موسڵمانەکان
پۆل:قوربانیانی ئەشکەنجە لە ئێران
پۆل:کوژراوەکان بەھۆی لێدان لە ئێران
پۆل:کوژراوەکانی خۆپیشاندانەکانی ٢٠٢٢ی ئێران
پۆل:دەستبەسەرکراوانی خۆپیشاندانەکانی ٢٠٢٢ی ئێران
پۆل:کوژراوەکانی منداڵ
پۆل:مردن بەھۆی توندوتیژی لە ئێران